**Hrvatski jezik (1. lipnja 2020.)**

Prezent – glagolsko vrijeme za izricanje sadašnjosti

ROK ZA IZVRŠAVANJE ZADATKA: utorak (2. 6.), do 16 sati

**Zadatak i upute za rad:**

* Dragi petaši, na prošlim satima imali smo uvod u glagole kao promjenjivu vrstu riječi. Malo ste ponovili što se sve glagolima izriče, a upoznali ste se i s obilježjima glagola (vrijeme, glagolska osoba i broj).
* Idućih nekoliko sati bavit ćemo se konkretno glagolskim vremenima – upoznat ćete se s trima osnovnim glagolskim vremenima u našem jeziku, a to su prezent, perfekt i futur prvi.
* Svaki od tih glagolskih oblika/vremena izriče radnje u jednom vremenu – prezent je zapravo vrijeme kojim se izriče sadašnjost, perfekt vrijeme kojim se izriče prošlost, a futur prvi vrijeme kojim se izriče budućnost.
* Svakom od njih posvetit ćemo po dva sata (dana) kako biste se upoznali s njihovom tvorbom i pravilnim pisanjem.
* **Najprije ćete se upoznati s prezentom – glagolskim vremenom kojim se izriču radnje u sadašnjosti.**
* **UČENICI KOJI NASTAVU POHAĐAJU PO PRILAGOĐENOM PROGRAMU IMAJU POSEBAN ZADATAK KOJI PRILAŽEM UZ OVE UPUTE.**
* **Evo upute prema kojima ćete se upoznavati s prezentom i koje će vam pomoći u izdvajanju i razumijevanju najvažnijega:**

1. Najprije ćete zapisati naslov ***Prezent*** u svoju bilježnicu, a zatim ćete pronaći tu istu lekciju u svom udžbeniku. Najprije samo pročitajte tu lekciju, ali pozorno – pročitajte sve od početka do kraja, s razumijevanjem, pokušajte si usput usmeno odgovarati na pitanja koja vam se tijekom lekcije postavljaju. Tijekom čitanja obratite pozornost na one dijelove koji su vam posebno istaknuti (podebljanim slovima, crtežima, bojama i slično).
2. Najvažnije je zapravo obratiti pozornost na drugu i treću stranicu lekcije – to vam je tekst o prezentu koji se nalazi uz one ljubičaste rubrike sa strane, a u kojima piše „NAUČI“. Kada dođete do zelene rubrike („NAUČI VIŠE“) i plave rubrike („TOČNO PIŠI I GOVORI“), te ćete dijelove samo pročitati, ne morate ništa iz toga zapisivati – ti će vam dijelovi pomoći da malo proširite znanje o prezentu i da pazite kako ćete neke glagole u prezentu pisati.
3. Sada kada ste pročitali cijelu lekciju u udžbeniku, dobro promotrite i **proučite mapu o prezentu koju vam prilažem u objavi** uz ove upute. Na toj vam se mapi zapravo nalazi izdvojeno ono što je najvažnije o prezentu. Ta će vam mapa možda i najbolje pomoći kada budete trebali pisati u svoju bilježnicu.
4. Kako se ne biste izgubili u informacijama, evo pitanja koja će vas usmjeriti u tome kojim ćete redoslijedom i što zapisati u bilježnicu:

- Kakav je glagolski oblik prezent, to jest koje se vrijeme njime izriče?

- Kako izgleda tvorba glagola u prezentu? (Koji se sve nastavci mogu dodati prezentskoj

osnovi kada tvorimo glagole u prezentu?) → Vidjet ćete da za svaki nastavak imate

primjer sprezanja jednog glagola u svim osobama u jednini i množini. (Zapisat ćete i te

primjere.)

- Kada napišete tvorbu prezenta i sve nastavke, napravit ćete i sami sprezanje dvaju glagola

u prezentu, a to su glagoli „**misliti**“ i „**piti**“.

Podsjetnik za pisanje sprezanja:

JD. MN.

1. (ja) 1. (mi)

2. (ti) 2. (vi)

3. (on) 3. (oni)

- Kako se zovu dva pomoćna glagola u hrvatskome jeziku i kako izgledaju njihovi oblici u

prezentu? (Ova dva pomoćna glagola i njihove oblike u prezentu važno je zapisati i

zapamtiti jer će nam *prezent pomoćnog glagola biti* služiti za tvorbu perfekta, a *prezent*

*pomoćnog glagola htjeti* za tvorbu futura prvog.)

**SAVJET:** **Vi slobodno u bilježnicu sve možete pisati onako slikovito i u bojama kako je**

**prikazano na mapi o prezentu – tako će vam sve biti istaknuto i pregledno.**

**AKO VAM NEŠTO BUDE NEJASNO I BUDETE TREBALI POMOĆ,**

**SLOBODNO MI SE TIJEKOM RADA JAVITE PRIVATNOM PORUKOM.**